Forberedelse af dataindsamlingen til Sundhedsprofilundersøgelsen, Hvordan har du det? 2025

##### Resume

Spørgeskemaet til Sundhedsprofilundersøgelsen 2025 udsendes den 4.februar 2025 til 63.800 borgere i Region Syddanmark. Denne sag redegør for proces- og tidsplan for dataindsamlingen, samt hvilke kommunikationsopgaver der ligger inden spørgeskemaet udsendes.

##### Baggrund

Den 4. februar 2025 sættes Sundhedsprofilundersøgelsen, Hvordan har du det? i gang. Undersøgelsen blev gennemført første gang i 2010 og gentages nu for 5. gang. Undersøgelsen løber frem til og med 18. maj 2025.

63.800 tilfældigt udvalgte borgere på 16 år og derover i Region Syddanmark modtager spørgeskemaet.

Borgerne vil møde omtale af undersøgelsen flere steder lokalt, mens undersøgelsen kører. Der iværksættes indsatser både nationalt, regionalt og kommunalt til at gøre borgerne opmærksomme på undersøgelsen og få flest mulige borgere til at besvare spørgeskemaet. Jo flere, som besvarer skemaet, desto bedre bliver datagrundlaget for arbejdet med sundhed og forebyggelse.

Når borgerne har besvaret spørgeskemaet, og data ligger klar i foråret 2026, får vi indblik i, hvordan sundhedsvaner, trivsel og sygdom har udviklet sig hos de syddanske borgere over de seneste godt 15 år.

Arbejdet med sundhedsprofilen baserer sig på en aftale indgået i 2009 mellem Finansministeriet, Sundhedsministeriet, Danske Regioner og KL.

Sundhedsprofilen, Hvordan har du det? er Danmarks største landsdækkende spørgeskemaundersøgelse, som gennemføres hvert 4. år på samme tid i samtlige regioner og kommuner. Spørgeskemaet udsendes til godt 300.000 tilfældigt udvalgte danskere på 16 år og derover fordelt rundt i alle landets kommuner.

Med resultaterne fra Sundhedsprofilerne i 2010, 2013, 2017, 2021 og nu også i 2025 opnås flere sammenlignelige data om danskernes sundhedsvaner, trivsel og sygdom. Resultaterne gør det muligt at følge udviklingen i borgernes sundhedstilstand og giver kommuner og regioner mulighed for at prioritere indsatser til gavn for borgerne, hvor der er størst behov for det. Data fra undersøgelserne kan blandt andet findes her: [www.danskernessundhed.dk/](http://www.danskernessundhed.dk/)

Der er lavet en film der kort præsentation af sundhedsprofilundersøgelsen, som kan ses her: <https://regionsyddanmark.dk/fagfolk/det-naere-sundhedsvaesen/sundhedsprofil>

##### ****Sundhedsprofilundersøgelsen 2025 i Region Syddanmark****

Undersøgelsen starter den 4. februar 2025, hvor 63.800 tilfældigt udvalgte borgere i Region Syddanmark får tilsendt spørgeskemaet. Undersøgelsen kører frem til og med den 18. maj 2025. Alle henvendelser til borgerne er underskrevet af både regionsrådsformanden og borgmestrene i de syddanske kommuner.

For at kunne følge udviklingen over tid er størstedelen af de spørgsmål, som vi stiller borgerne i undersøgelsen, de samme som vi stillede ved den seneste undersøgelse i 2021, men spørgeskemaet indeholder også en række nye spørgsmål. Emnerne i spørgeskemaet spænder blandt andre fra fysisk og psykisk sygdom, smerter, rygning og alkoholforbrug til kost, fysisk aktivitet og fællesskaber.

Vi sender løbende påmindelser til de borgere, som vi ikke modtager svar fra. Dette sker både via digital- og fysisk post. At mange borgere vælger at besvare spørgeskemaet er afgørende for et retvisende datagrundlag. Dataindsamling afsluttes den 18. maj.

##### ****Kommunikation om Sundhedsprofilundersøgelsen 2025****

Regionen samarbejder med de syddanske kommuner om undersøgelsens gennemførelse. Borgerne vil derfor møde omtale af undersøgelsen rundt i kommunerne men også på sygehusene, i lægehuse og på sociale medier. Den lokale annoncering er tilrettelagt i sammenhæng med den nationale kommunikationskampagne omkring undersøgelsen, som blandt andet rummer en særlig prioritering af den unge målgruppe.

Formålet med kommunikationen om Sundhedsprofilundersøgelsen, er at højne svarprocenten, og dermed datagrundlaget for undersøgelsen. I 2021 svar svarprocenten på ca. 63%.

Der er udarbejdet en tværsektoriel kommunikationsstrategi for Region Syddanmark. Der udsendes en kommunikationspakke indeholdende bl.a. pressemeddelelse skabelon, FAQ – borgerrettet, vejledninger, forskelligt informationsmateriale til videre formidling, som kan tages i anvendelse i kommunerne. Alt materiale kan findes her: <https://regionsyddanmark.dk/fagfolk/det-naere-sundhedsvaesen/sundhedsprofil>

**Den enkelte kommune har ansvaret for at tilpasse og implementere kommunikationsindsatsen i egen kommune.** Kommunikationspakken er lagt tilgængelig for alle kommuner i december 2024 til videre foranstaltning frem mod undersøgelsens start den 4. februar 2025.

Indstilling
Det indstilles, at det kommunale udvalg:

* Tager orienteringen til efterretning, samt drøfter hvordan kommunikationsindsatsen vedr. Sundhedsprofilen kan understøttes i egen kommune for at højne svarprocenten.